ΓΡΑΠΤΗ ΕΡΩΤΗΣΗ E-0899/98

υποβολή: Daniela Raschhofer (NI) προς την Επιτροπή

(26 Μαρτίου 1998)

Θέμα: Αγροτικές ενισχύσεις: Πράσινες ισοτιμίες

Με την καθιέρωση του Ευρώ θα καταργηθούν οι επί του παρόντος ισχύουσες πράσινες ισοτιμίες κατά την πληρωμή των αγροτικών ενισχύσεων σε σελίνια Αυστρίας. Με τον τρόπο αυτό ζημιώνονται πραγματικά οι Αυστριακοί γεωργοί όσον αφορά τις ενισχύσεις.

1. Θα υπάρξουν συνοδευτικά μέτρα που καλύπτουν αυτές τις ζημίες;

2. Εάν ναι, πια μορφή έχουν τα συγκεκριμένα συνοδευτικά μέτρα, τα οποία αμβλύνουν την κατάργηση αυτών των πόρων ενίσχυσης;

3. Θα αντισταθμίσουν πλήρως τα συνοδευτικά μέτρα τις δημιουργούμενες απώλειες; εάν όχι, γιατί;

4. Πώς καθορίζονταν και καθορίζονται οι πράσινες ισοτιμίες;

5. Από ποίους μηχανισμούς επηρεάζονται αυτές οι πράσινες ισοτιμίες;

Απάντηση του κ.Fischler εξ ονόματος της Επιτροπής

(21 Απριλίου 1998)

Η Επιτροπή ανήγγειλε στην ανακοίνωσή της της 5ης Νοεμβρίου 1997, σχετικά με τον αντίκτυπο που θα έχει η μετάβαση του ευρώ στις πολιτικές, τους θεσμούς και το κοινοτικό δίκαιο(1), όσον αφορά κυρίως, για τα κράτη μέλη που συμμετέχουν στο ενιαίο νόμισμα, την κατάργηση των διαφορών μεταξύ των πράσινων ισοτιμιών και των σταθερών μη ανακλητών ποσοστών μετατροπής ότι "οι προτάσεις της Επιτροπής θα πρέπει να βασίζονται σε εκτιμήσεις σχετικά αξιότιμες των αποκλίσεων που θα καταργηθούν και θα πρέπει επομένως να ληφθεί υπόψη ιδιαίτερα ο κατάλογος των συμμετεχόντων κρατών μελών καθώς και η εξέλιξη των αγορών κατά την περίοδο που προηγείται της νομισματικής ένωσης. Στο τέλος του πρώτου εξαμήνου 1998 θα υποβληθούν ειδικές προτάσεις."

Όσον αφορά ιδιαίτερα την Αυστρία οι άμεσες ενισχύσεις προς τους γεωργούς, θα μετατραπούν με βάση την παγιωμένη πράσινη ισοτιμία 1 ECU= 13,7190 schillings, και η πράσινη ισοτιμία που ισχύει για τις υπόλοιπες ενισχύσεις και γεωργικές τιμές θα είναι το Μάρτιο του 1998, 1 ECU= 13,9485 schillings. Ο σταθερός συντελεστής μετατροπής του schilling, και του ευρώ δεν έχει βεβαίως καθοριστεί ακόμα, αλλά εάν ληφθεί υπόψη ως θεωρητικό παράδειγμα ο αντιπροσωπευτικός συντελεστής της αγοράς του ECU σε σχέση με το schilling που ίσχυε στις 20 Μαρτίου, που είναι 13,9312, φαίνεται ότι η αντικατάσταση των πράσινων ισοτιμιών με τον αντιπροσωπευτικό συντελεστή της αγοράς, θα αυξήσει κατά 1,5% τις άμεσες ενισχύσεις και θα μειώσει κατά 0,1% μόνο τις υπόλοιπες ενισχύσεις. Τα αριθμητικά αυτά στοιχεία δεν οδηγούν a priori στο συμπέρασμα ότι υπάρχει απώλεια εισοδημάτων. Ο υπολογισμός αυτός αναφέρεται ως διευκρίνιση αλλά υπογραμμίζεται η ανάγκη να υπάρχουν σχετικά αξιόπιστες εκτιμήσεις των αποκλίσεων που πρέπει να καταργηθούν.

Με βάση τα ανωτέρω, τα πέντε σημεία που ανέφερε το Αξιότιμο Μέλος του Ευρωπαϊκού Κοινοβουλίου απαιτούν τις εξής απαντήσεις.

1. Επειδή η εισαγωγή του ευρώ μπορεί να προκαλέσει μειώσεις ενισχύσεων εκφρασμένες σε εθνικές νομισματικές μονάδες, γεγονός που μπορεί να εκτιμηθεί μόνο για κάθε κράτος μέλος ξεχωριστά σε συνάρτηση με την εξέλιξη των ισοτιμιών κάθε νομίσματος, η Επιτροπή θα προτείνει προς το τέλος του πρώτου εξαμήνου 1998, τα ανάλογα μεταβατικά μέτρα.

2. Τα μεταβατικά αυτά μέτρα θα ορισθούν με βάση την εξέλιξη της αγοράς κατά τη διάρκεια της περιόδου που προηγείται της νομισματικής ένωσης.

3. Το θέμα του συνολικού ή μερικού χαρακτήρα των αντισταθμίσεων εξαρτάται στην πραγματικότητα από την ευρύτερη προβληματική του τρόπου υπολογισμού των απωλειών εισοδήματος. Ο τρόπος αυτός υπολογισμού πρέπει να είναι όσο το δυνατόν πιο κοντά στην πραγματικότητα και να αποτρέπει τις περιπτώσεις υπερβολικών αντισταθμίσεων.

4. Όσον αφορά τα συμμετέχοντα κράτη μέλη, τα εθνικά νομίσματα θα γίνουν από την 1η Ιανουαρίου 1999 μη δεκαδικές υποδιαιρέσεις του ευρώ, γεγονός που αποκλείει τη δημιουργία ειδικών συντελεστών μετατροπής. Όσον αφορά τα μη συμμετέχοντα κράτη μέλη, θα είναι δυνατόν να διατηρηθεί ένα σύστημα ειδικών συντελεστών.

5. Για τα συμμετέχοντα κράτη μέλη, δεν θα υπάρχουν από την 1η Ιανουαρίου 1999 μηχανισμοί διακύμανσης των πράσινων ισοτιμιών. Για τα υπόλοιπα κράτη μέλη οι μηχανισμοί θα πρέπει να προσαρμοστούν, για να γίνουν πιο απλούστεροι.

(1) COM(97)560 τελικό.